
		
			Mares, pares 
i mestres enamorats 
de la vida

			L’amor a la vida ha de ser el gran motor de la vida i de l’educació. Les criatures necessiten mares, pares i mestres enamorats de la vida. Aquesta és una de les qualitats essencials de qualsevol educador. No és l’única condició necessària. Però sí una de les més boniques i segurament la més poderosa per encomanar ganes de fer alguna cosa bona amb la pròpia vida.

			Només cal recordar el propòsit de la infància i de l’adolescència per adonar-nos que els pares i els mestres desenamorats de la vida no són prou aptes per educar. La infància és l’etapa de descobrir el món i meravellar-se. L’adolescència és l’etapa de despertar a la vida i enamorar-se. ¿És apte per educar infants i adolescents algú que s’ha desencantat del món i s’ha desenamorat de la vida? Sembla bastant evident que no. Els que eduquem ens hem d’estimar la vida, malgrat tot. El «malgrat tot» inclou les penes, les dificultats i les adversitats. No hi ha vida sense adversitat. I no té gaire mèrit estimar-la quan tot ens somriu. El que en té és seguir estimant-la quan ens ha ferit.

			Tenim més força per educar quan aconseguim donar més pes a l’amor i l’alegria que a les tristors i les ensopegades. Quan els moments ingrats ens fan una mica més savis. Quan les penes ens menen a cuidar, a aprofitar i a assaborir més a fons els instants de vida. Quan cada dificultat, cada amargor i cada frustració, en lloc d’indisposar-nos amb la vida o posar-nos contra el món, ens reporta un bri més de consciència, de sensibilitat, d’humanitat.

			Quan ens estimem de debò la parella, o una bona amiga, en els moments de discòrdia confiem recuperar la bona sintonia i fem el que podem per aconseguir-ho. Exactament igual hem de fer amb la vida. El nostre enamorament amb ella pot passar per hores baixes, però tot i així hem de mantenir vius el desig i l’esperança de reenamorar-nos-en de nou.

			Hem d’educar per a la vida, però sobretot hem d’educar per estimar la vida, que vol dir il·luminar les delícies del viure, perquè fills i alumnes vulguin viure la seva pròpia història d’amor amb la vida. Fer que la trobin tan atractiva que no tinguin altre remei que rendir-s’hi i posar-se al seu servei.

		
	
		
			Com veiem la vida, 
com un regal 
o com una càrrega?

			Si som pares o mestres ens hem de fer aquesta pregunta. Seria molt útil incloure-la en el procés de selecció del professorat i analitzar les emocions de fons que deixen traslluir les respostes, per assegurar que els que es dediquen a educar estan bé emocionalment. Ajudaria a verificar si s’estimen la vida i les criatures, i si s’orienten a la gratitud, l’alegria, la confiança, l’amor.

			Ens hem de preguntar com veiem la vida, perquè eduquem segons la visió que tenim de la vida. Si la veiem com un regal, ens l’estimarem i la sabrem fer estimar malgrat les sotragades que puguem tenir. Si la veiem com una càrrega o una fatalitat, les opcions que tenim són dues. Una és embolicar els nens amb cotó fluix. La sobreprotecció i la hiperpaternitat tan comunes actualment són fruit del desencant adult. Quan pares i mestres resguardem les criatures dins d’una bombolla, el que estem fent en realitat és mantenir-les al marge d’una vida que considerem ingrata i hostil. Ja s’ho trobaran quan siguin grans, pobretes. Mentre siguin petites, val més que no s’assabentin del que els espera (de passada subestimem el wifi emocional tan potent que tenen!). Preservem el paradís de la infantesa mentre puguem, perquè, quan s’acabi, s’acabarà per sempre. ¿Sabeu què estem dient realment als nens quan idealitzem la infantesa? Que no confiem en ells ni en la vida. Que viure és una mala passada i, un cop creixin, mai res no tornarà a ser tan bonic.

			Si veiem la vida com una càrrega, una altra opció és fer tot el contrari de sobreprotegir. En comptes d’embolicar els nens en una bombolla protectora, els farem caminar sobre punxes. Com que el que els espera és dur, com més aviat s’hi acostumin millor. Tractem-los sense miraments i acostumem-los a patir aviat, així no els vindrà de nou quan siguin grans. No tinguem cap contemplació perquè la vida tampoc no la tindrà amb ells.

			Així eduquen els desenamorats de la vida, sense terme mitjà, amb totes les contemplacions per postergar al màxim la fatalitat o amb zero contemplacions perquè s’hi vagin acostumant. Em pregunto qui pot tenir ganes de fer-se gran amb aquest panorama.

		
	
		
			Qui és el guapo 
que es motiva quan 
vénen mal dades?

			Els nens i els adolescents necessiten dues coses: sentir-se estimats i sentir que la vida val la pena. Necessiten saber que la vida és bonica per tenir ganes de fer alguna cosa bonica amb la pròpia vida.

			Entenc perfectament que molts adolescents estiguin desmotivats. ¿Com volem que tinguin ganes de fer-se grans i d’agafar les regnes de la seva vida, si els donem a entendre que els espera la calamitat? ¿Com volem que s’apassionin per alguna cosa si perceben en nosaltres decepció i desesperança? ¿Qui és el guapo que es motiva quan vénen mal dades? No trobo gens estrany que es facin addictes a les xarxes, per exemple. Com que representa que a la vida no hi ha prou vida, busquen a la desesperada miratges de vida allà on sigui. Com que sembla que no hi ha res que els pugui enamorar, es refugien en simulacres i addiccions per oblidar aquest gran desencís d’una vida que no val la pena ser viscuda.

			Em cansen cada vegada més els al·legats a favor de l’esforç que arremeten contra els joves d’avui. Molts dels que enarboren aquesta bandera s’han desenamorat de la vida. Estan fumuts ells i projecten la seva ràbia i desencís cap enfora, sembla que vulguin que tothom pateixi com ells han patit. Sóc una persona amb una gran capacitat d’esforç i que dóna valor a l’esforç, però sempre he necessitat abans una il·lusió. L’esforç per l’esforç és una de les accions més insulses i descoratjadores que hi ha. Per fer un esforç i mantenir-lo, primer hem d’il·lusionar-nos. Necessitem tenir un què que ens commogui per començar a moure’ns. Qui s’apassiona per un «què» és molt probable que acabi trobant un «com».

			El propòsit d’educar no ha de ser esforçar-nos a fer, sinó estimar per fer i fer per estimar. Un esforç és més fàcil de sostenir quan el mou l’amor. Els adolescents tenen capacitat d’esforç. Però necessiten una passió, un somni inspirador per posar-se en marxa. I no se m’acut un impuls més gran i poderós que enamorar-se de la vida. Encomanem-los amor a la vida, a les persones, al fet d’estimar, a la bellesa. Desvetllem-los abans el goig i les ganes de ser, de sentir, d’assaborir, i ens haurem de preocupar força menys de l’esforç. Al cap i a la fi, esforçar-se és «forçar» i forçar pot suposar anar contra natura i no casa bé amb educar. Els bons jardiners (i els bons educadors s’hi assemblen molt) saben que els brots poden trencar-se o malmetre’s si els forcem.

		
	
		
			Quan eduquen 
les nostres dèries 
i les nostres ferides

			A vegades forcem coses contra natura en els nens. Diem que ho fem pel seu bé o pel seu futur, però en realitat ho fem per nosaltres, per dèries i temors nostres. Nens que avorreixen el piano, però que toquen el piano perquè als pares els encanta el piano. O perquè ells voldrien fer-ho. A vegades perquè un fill pianista dóna estatus. Els pares i els mestres hem de ser generadors i impulsors de somnis en els fills i alumnes. Però dels seus, no dels nostres. La vida ha de ser guiada per somnis propis o, si més no, per somnis que puguem fer nostres. La capacitat d’esforç, l’alegria i l’amor a la vida se’n ressenten quan les motivacions són externes o imposades i la criatura no hi connecta internament de cap manera.

			Altres vegades, en comptes d’estirar els brots, els resguardem de qualsevol inclemència, encara que suposi frenar o entorpir el seu desplegament. Tampoc ho fem per ells, ho fem per les pròpies pors i frustracions. Quan, per exemple, una mare pateix més del compte per si passa qualsevol cosa que faci patir el seu fill, qui pateix tant no és la mare. És la nena interior de la mare. Són pors o ferides de la seva infantesa que no va aconseguir resoldre i que no pot ensenyar a afrontar al seu fill, per això mira d’estalviar-les-hi. Igualment, quan una mare se sent aterrida davant el despertar vital del seu fill adolescent, la por tampoc és de la mare, és de l’adolescent interior de la mare. Són les decepcions i les frustracions no superades del seu propi despertar a la vida les que li impedeixen obrir el cor a les meravelles d’aquesta etapa.

			Totes les tipologies d’hiperpares de les quals parla Eva Millet (pares helicòpter, llevaneus, tigre, mànager, guardaespatlles, xofer, majordom, penja-robes, entrepà, etc.) són pares i mares comandats per emocions infantils o adolescents no resoltes. No es regeixen per criteris educatius adults, raonables i raonats, sinó que projecten les seves mancances emocionals en els fills i volen donar-los vides perfectes per compensar-les o calmar-les.

			Per encomanar amor a la vida i ensenyar a estimar la vida als fills i alumnes, hem d’identificar i curar les ferides, pors i frustracions del nostre nen i adolescent interiors. Ens hem de convertir en adults resilients, que han sabut aprofitar les dificultats com a mestres de vida i les poden tolerar en si mateixos i en les criatures.

«L'Eva Bach encomana entusiasme
i té una capacitat magica de suggerir-nos
les frases adequades.» (Carles Capdevila)






